SYNHØR

BLADET

## Landsforbundet for Kombinert Syns– og Hørselshemmede / Døvblinde

30 ÅRGANG

#2 2021

SynHør bladet er LSHDB’s medlemsmagasin og blir utgitt 6 ganger i året i trykt form, som punktskrift, som lydfil og er tilgjengelig på www.lshdb.no

###

### Slik leser jeg bladet

### —-

### Innkalling til sommertreff, landsmøte og likepersonskurs

### —-

### Nyttig å vite om Covid-19 vaksinering

### MEDLEMSSKAP

MELD DEG INN I LSHDB

[Www.lshdb.no](http://Www.lshdb.no) eller Kontakt: kontor@lshdb.no

### KONTAKT OSS

Landsforbundet for kombinert syns– og hørselshemmede / døvblinde, Epost: kontor@lshdb.no

Nettside: [www.lshdb.no](http://www.lshdb.no), TLF: 22 41 34 24, Mobil: 95 94 93 57

BESØK OSS
ADRESSE:

Skippergata 33, 0154 Oslo

DAGLIG LEDER:
Karin Andvig

ÅPNINGSTIDER:
Kontoret er åpent annenhver onsdag, og hver torsdag og fredag. Kontoret ligger i 5. etasje.

### BLADET

TILGANG:

Kontakt kontor@lshdb.no for å få tilgang på bladet i punkt, ren tekstfil eller lydfil.

TRYKK:

Rycon AS, Opplag 280

REDAKTØR:
Kaisa Markhus, Tlf: 97151746, E-post: kaisa@lshdb.no

FORSIDEBILDE:

Viser vårtegn med blåveis foran et isdekt tjern.
Tatt av: Kaisa Markhus

# STYRET

LEDER Åshild Johansen, Tlf: 402 34 452, E-post: aashild.lovise@ebnett.no

NESTLEDER Kari Kristine Engan, Tlf: 413 34 244, E-post: ka-k-eng@online.no

STYREMEDLEM Bibbi Hagerupsen, Tlf: 960 46 065, E-post: bibbih@online.no

STYREMEDLEM Erik Nilsen, E-post: erini@online.no

STYREMEDLEM Hege Dahlen, Tlf: 970 01 093, E-post: hege.beathe.dahlen@gmail. com

1. VARAMEDLEM Odd Paulsen

2. VARAMEDLEM Sissel H. Markhus

# Innhold

Redaktøren 4
Styrets Hjørne 5
Invitasjon til Landsmøte, Sommertreff og Likepersonskurs 6
Tema til Likepersonskurs 7
Gode opplevelser på rehabiliteringssenter 8
Hvordan leser jeg bladet? Av Bibbi Hagerupsen 11
Nyttig å vite - Koronavaksinering 13
Refleksjoner - av Berit Øie 14
Døvblindes fokus uke kommer snart 16
Påmeldingsskjema 17
Til neste gang 18

# TIPSET:

På side 11 deler Bibbi hvordan hun leser bladet og dermed kommer hun også med et godt tips til de som elsker å lese bøker men hvor synet gjør det vanskelig å lese fysiske bøker…

Last ned ARK sin e-bok app eller Biblioteksentralen sin app «Bokbites»! Tilgjengelig for både Android og iPhone.

# Redaktøren

Hei alle medlemmer og lesere!

Først av alt, tusen takk til dere som har gitt tilbakemeldinger på bladet og bidratt til artikler og stoff i dette og tidligere numre!
Fortsett med det :)

Sammen med at flere blir vaksinert om dagen og at regjeringen har publisert fire trinn til sakte gjenåpning av Norge, og ikke minst lysere tider nå som våren er her, så er kanskje dagene fylt med litt mer motivasjon for mange.
I tiltakene for gjenåpning skal barn og unge prioriteres først, deretter arbeidsplasser og næringsliv. Men det er ikke fastsatt noen datoer da alt avhenger av videre utvikling og smittespredning.

Det betyr at vi alle må fortsette å være flinke i den verdensomspennende dugnaden om å overholde smittevernreglene en god stund til.

Men for mange hjelper kanskje dette likevel litt på i en tid som føles som eviglang. Over ett år er gått siden vi først satte inn tiltak mot Covid-19! Tenk det.. Vi er midt i en historisk begivenhet.

Vi fortsetter å vaske hender og holde avstand i håp om at LSHDB’s sommertreff kan
gjennomføres til sommeren!

I dette nummeret finner du lesning om ressurser angående informasjon på tegnspråk om Covid-19, og du finner invitasjon til Sommertreff, landsmøte og likepersonskurs, i tillegg til andre innlegg og spalter om hva som dreier seg rundt i miljøet vårt.

God lesning til dere alle!

Vennlig hilsen
KAISA MARKHUS

Bilde av Kaisa i med armene i kors

# Styrets hjørne

Av Sissel Markhus

Kjære medlemmer, støttemedlemmer og lesere :)

Nå er påsken over og jeg håper dere har hatt en fin påskefeiring til tross pandemien som herjer og de strenge smittevernreglene. Dette er andre påske vi opplever med strenge regler. Jeg håper neste påske, i 2022, at vi får mulighet til å treffe familie, venner, reise litt og klemme som vi alle savner!

2020 var et tøft år for oss alle, og også året i år, siden januar frem til nå har vært tøft - hele 4 måneder har allerede gått! Jeg håper inderlig at mange får fullført vaksinering før denne høsten slik at vi får litt mer "normaliserte" liv og kan gjennomføre møter, kurs, seminar, treff, besøk, shopping, uteliv, og kan få klemt hverandre igjen.

Ellers får vi prøve så godt vi kan å komme oss oftere ut og gå på turer med en eller to personer. Det er jo litt lettere nå som det er vår enn gjennom vinteren som var kald og mørk. Nå er det heldigvis lysere og litt varmere, så da er det er lettere å komme seg ut. Det gjør godt for både det fysiske og psykiske å komme seg ut fra hjemmet og mosjonere litt og bli fylt med ny inspirasjon og motivasjon :)

Vi i styret i LSHDB har ikke hatt mulighet til å møte hverandre fysisk siden i fjor sommer. I stedet har vi brukt tiden på digitale møter og mye epost kommunikasjon. Det har fungert greit, men vi ser frem til å kunne ha fysiske møter igjen, da det er det beste! Vi håper inderlig at vi kan møtes fysisk i mai da LSHDBs hovedstyre skal ha
styremøte.

Vi skulle ha idedugnad i begynnelsen av juni med Kiel ferga, men vi måtte avlyse fordi alt var usikkert og dessuten har ikke alle vi fått fullført vaksinering innen den tid. Det betyr at vi må utsette igjen.

Vi håper virkelig at vi får gjennomført sommertreffet i Stavanger nå til sommeren. Vi krysser fingene!

Jeg ønsker dere alle en fin vår!
Håper dere nyter lysere tider og tar godt vare på dere selv!

Varm hilsen fra SISSEL

Bilde av Sissel som smiler ute på tur foran en elv.

# INVITASJON til Landsmøte, Sommertreff og LIkepersonskurs

28. Juni—04. Juli 2021 Stavanger

LSHDB ønsker alle våre medlemmer hjertelig velkommen til sommertreffet 2021, som finner sted på Clarion Hotel Energy.

Vi bestiller hotell for alle påmeldte og reserverer rom til tolkene!

-

Ankomst: Mandag 28. juni. Lunsj og middag er inkludert. Informasjonsmøte om ettermiddagen.

Landsmøtet holdes tirsdag 29. juni kl. 09.00.

Likepersonskurs onsdag og torsdag. Tema: «Vil du være med? Utvikle LSHDB videre!»

Avreise søndag 4.juli etter frokost.

LSHDB dekker reise på BILLIGSTE måte; ikke privatbil, ikke taxi!

Egenandelen dekker reise og opphold.

Også i år er det ingen egenandel for medlemmer under 18 år!

Voksne: 1500 for hele oppholdet eller 250 pr. døgn. Samme egenandel for ektefelle eller samboer som er støttemedlem.

Kontingent for 2021 må være betalt!

På grunn av Korona vil LSHDB dekke enkeltromtillegg.

Bestill tolk raskt! Vi får tolkenes navn fra tolketjenesten.

Påmelding skjer ved å fylle ut påmeldingsskjemaet du finner nesten bakerst i bladet, eller ved å sende en e-post til kontor@lshdb.no

Frist for påmelding er 1. mai 2021.

Har du spørsmål, ta kontakt med kontoret torsdag eller fredag, eller send sms til 99649422 eller mail til kontor@lshdb.no

Gi beskjed om hvilke dager dere skal være til stede på sommertreffet, slik at LSHDB slipper unødvendige hotellutgifter!

Med forbehold om at smittesituasjonen tillater et slikt arrangement!

Vi ønsker alle hjertelig velkommen til Clarion Hotel Energy i Stavanger.

Med vennlig hilsen
KARIN ANDVIG, Daglig leder for LSHDB

# Tema til likepersonskurs?

Store Norske Leksikon definerer diskriminering slik:

«Diskriminering betyr å behandle noen mindre gunstig enn andre. Ordet brukes oftest for å betegne en usaklig eller urimelig forskjells-behandling av individer på grunnlag av deres kjønn, religion, tilhørighet til etniske grupper, nasjonaliteter eller nedsatt funksjonsevne.»

I mars delte Karin et tips på mail til alle medlemmer om å abonnere på Diskrimineringsnemda sitt nyhetsbrev.

Dette vekket et viktig spørsmål hos en av våre medlemmer, Berit Øie som lurer på om LSHDB har hatt en diskusjon om begrepet diskriminering? For eksempel - når vet den enkelte person om han eller hun blir diskriminert? Gis det kurs eller opplæring i å forstå begrepet diskriminering?

Berit synes dette er interessant da hun selv har opplevd situasjoner der hun er usikker på om hun har blitt diskriminert.. «Hva var det egentlig som skjedde?» - et spørsmål som ofte dukker opp når folk har oppført seg rart, eller situasjoner som hun synes er vanskelig og føles som et «sirupliv» - fylt med motstand.

Et viktig eksempel som Berit stiller spørsmål rundt er NAV; Forventes det at alle i Norge skal håndtere digitale løsninger på NAVs premisser? Er i så fall det
diskriminering?

Eksempelet over er ett av mange, og viser at det er viktig å være bevisst hva diskriminering er.

LSHDB har diskutert begrepet diskriminering på tidligere likepersonskurs, men med et slikt viktig tema kan det kanskje være behov for å ta det opp igjen?

Teoretisk, eller med praktiske eksempler gjennom en workshop er ulike tilnærminger

Eller kanskje har dere medlemmer andre tanker og ideer om hvordan vi kan ta for oss dette temaet?

Vi lurer også på om dere har tanker om andre viktige tema som dere kunne tenke dere på fremtidige likepersonskurs. Vi ønsker å høre dere medlemmers ideer!

Send oss dine tanker rundt dette og ønsker til tema: kontor@lshdb.no

Illustrasjon av tre personer som står på skuldrene til hverandre og strekker seg opp.

# GODE OPPLEVELSER PÅ REHABILITERINGSSENTER

Av Hege B. Dahlen

Det å komme på rehabilitering på Conrad Svendsen Senteret (CSS) har gitt meg en positiv opplevelse. Jeg hadde mine tvil om at jeg skulle søke meg hit til CSS, eller et annet sted for å søke hjelp for min helse. Både for min helse psykisk og fysisk. Jeg vet ikke hvor mange av dere som vet om stedet og hva de tilbyr, så jeg vil gjerne dele min erfaring her.

Jeg kom hit på en tirsdag og ble godt mottatt. Jeg ble sett og fikk informasjon om hva jeg skulle gjøre de to ukene jeg skulle være her. Jeg har fått kognitiv terapi, fysioterapi og kostholdsveiledning. Alle som jobber her har masse omsorg og ser hver enkelt pasient. De gjør alt de kan for oss, slik at vi trives og har det så bra vi kan.

Det CSS står for og er opptatt av, er å gi hver enkelt pasient som kommer til rehabilitering en egenverdi, trygghet og å få den hjelpen de trenger og har behov for. Det er viktig med til rette-legging til hver enkelt pasient, med de behovene pasienten har og kunnskapen som fagpersonene har på CSS.

Jeg har behov for fysioterapi, og er fornøyd med den hjelpen jeg har fått!

Denne gangen fikk jeg behandling for rygg og nakke, faktisk hele kroppen. I tillegg fikk jeg øvelser som jeg skal gjøre også når jeg kommer hjem.

Når det gjelder kognitiv behandling, handler det om å få hjelp til å sortere tanker for å hjelpe seg selv videre. Dette har vært en tøff prosess som jeg må jobbe videre med.

Når det gjelder kostholdsveiledningen fra en sykepleier har jeg fått dette fordi jeg har
utfordringer ettersom jeg har nyresvikt. Hun hjalp meg med kunnskap om hva jeg kan spise for at nyrene kan fungere bedre.

Jeg har kost meg med alle måltidene jeg har spist her, både i ukedager og helger. I
ukedagene er det en som heter Anne som lager mat til oss og tilrettelegger for oss med alle de forskjellige utfordringer og behov med mat som vi besøkende har. Maten ser så delikat ut fordi hun dekorerer og danderer maten slik at vi får lyst til å spise.

På grunn av den merkelige tiden dette året med Corona har det vært veldig strengt her og de passer godt på oss. Vi har ikke kunnet gå på tur til caféer eller i på butikken, men vi har fått lov til å gå tur i området.

Her på CSS er det fantastisk utsikt mot sjøen, så jeg har gått tur i området sammen med hunden min Texas og tolk/-ledsager. Slike turer i naturen her gjør godt for både sjel og kropp!

Tusen takk til alle sammen som er her på rehabiliteringsavdelingen, og til mine to flotte tolk/ledsagere som bidro til at jeg har følt meg trygg og ivaretatt.

Vennlig hilsen HEGE

Bilder: Første side viser to bilder av Hege; ett nærbilde hvor hun holder et glass med smoothie i den ene hånda og den andre hånda viser tommel opp. Det andre bildet viser Hege ute på tur i solskinn med Oslofjorden i bakgrunnen. Den andre siden har også to bilder; ett viser Hege ute på tur med førerhunden Texas. Det andre bilde viser Hege som ligger å slapper av i en spesiell stol plasser foran et panoramavindu med utsikt utover fjorden.

# Hvordan leser jeg bladet?

Av Bibbi Hagerupsen

Selv er jeg døv og har synsfelt på ca 5-7 grader. Før leste jeg mye bøker, blader og aviser, men etter å gjennomført gråstær-operasjon i 2008, ble synet helt endret fordi jeg ikke klarte å lese småskrift som før. Jeg er avhengig av lesebriller og bruker filterbriller.

Å lese SynHør-bladet gjør jeg både digitalt og fysisk. Når jeg åpner bladet på PDF kan jeg lese bladet på stor PC-skjerm der jeg kan lese innholdet og se bilder i bladet. Jeg bruker ikke noen spesielle hjelpemidler bortsett fra stor PC-skjerm som kobles til bærbar PC og så har jeg filterbriller med mørkere glass. For tiden bruker jeg type filter ND20 - Nøytralt grått filter. Jeg er fornøyd med denne typen, og blir ikke blendet av lyset på skjermen.

Det fantastiske med Windows 10, er at de har gode løsninger hvor man kan endre utseende og farge og størrelse på musepekeren. Dette gjør det lettere for meg å navigere meg frem på skjermen.

Når jeg leser bladet fysisk, må jeg ha god belysning og filterbriller. Dersom jeg ikke klarer å lese bladet, bruker jeg Lese-TV som heter Acrobat HD, der jeg kan bruke fjernkontrollen ved å justere bakgrunnsfargen eller forstørre teksten slik at jeg kan lese bladet uten problem. Denne løsningen med Lese-TV bruker jeg stadig til å lese brev fra det offentlige, siden de ofte bruker småskrift slik at jeg ikke klarer å lese på egenhånd. Jeg er avhengig av Lese-TV.

Jeg som elsker å lese bøker klarer nå ikke å lese bøker på egen hånd, selv ikke når jeg bruker lesebriller og god belysning. Derfor sluttet jeg dessverre å lese bøker, til min store sorg! Men etterhvert fikk jeg høre om e-bok, hvor man laste ned en app og lese øker på mobilen. Jeg ble så glad!

Jeg lastet ned appen ARK e-bok, der kan man velge farge på bakgrunnen. Jeg bruker svart bakgrunn med hvit skrift, så nå leser jeg masse bøker igjen!

Biblioteksentralen tilbyr også appen Bokbites hvor man kan låne og lese bøker på e-bok, og det er jeg svært takknemlig for slik at jeg fortsatt får lese bøker.

Takket være gode løsninger og apper kan man få beholde selvstendigheten til å lese blader og bøker!

SynHør-bladet leser jeg mest digitalt fordi det er så greit å lese på både PC og mobilen.

Vennlig hilsen BIBBI HAGERUPSEN

Bilde på første side viser en snakkeboble med uthevet sitat «Takket være gode løsninger og apper kan man få beholde selvstendigheten å lese blader og
bøker!»

Under er det et nærbilde av Bibbi som myser mot sola.

Neste side viser illustrasjon av en dame som sitter å leser en bok.

# Nyttig å vite: Koronavaksinering & døvblinde i Norge

Flere av dere husker sikkert nyhetsartikkelen fra Mai 2020 om døvblinde Geir Jensen som i flere dager ble sittende uten informasjon om hva som skjedde da koronabølgen traff landet.

Indiske Zamir Dahle, grunnleggeren av «The Society for the Empowerment of the Deafblind» (kan oversettes omtrent til «foreningen for å styrke døvblinde»), fortalte allerede i April 2020 i media hvordan flere digitale hjelpemidler er en stor støtte for ham, men likevel ikke fullverdige løsninger for å få tilgang på informasjon i en verden som er nedstengt og hvor berøring er en av de største farene for smittespredning. «Hva med de som bruker den taktile sansen som hovedkilde til informasjon?» spør han.

Nasjonal kompetansetjeneste for Døvblinde tok i Mars 2021 en prat med teamleder hos Signo Vivo; Petra Staschill om den begrensede bruken av den taktile sansen for døvblinde. Petra poengterer også at det er problematisk at mye viktig informasjon går tapt gjennom redusert taktil kommunikasjon fordi vi må begrense berøringspunkter i denne pandemien. Men i stedet fokuserer hun på viktigheten av å benytte seg av de områdene som er åpne, slik som å gå ut på tur! Og på den måten få oppleve kroppslige og fysiske inntrykk, bygge relasjoner og tilrettelegge for gode opplevelser.

Den 29. Mars informerer Eikholt på sine nettsider at vaksinasjon mot Covid-19 nå tilbys til Norges befolkning, og at det er hjemkommunen som har ansvar for å tilby vaksinen og organisere hvem som blir prioritert.

De skriver også om viktigheten av at både informasjon og gjennomføring blir tilrettelagt for personer med kombinert syns- og hørselsnedsettelse / døvblindhet.

Derfor har Nasjonal Kompetansetjeneste for Døvblinde laget en veileder til alle som tar kontakt for vaksinering og som skal gjennomføre selve vaksineringen. De har også lagt ut videosnutter om vaksineinformasjon på tegnspråk!

Vi oppfordrer våre lesere til å benytte dere av de gode ressursene som er tilgjengelig.

Illustrasjoner på siden viser små, blå klumper som skal forestille bakterier og virus.

Refleksjoner fra Arnes K. Rødvik sin doktoravhandling om oppfattelse av bokstaver

Av Berit R. Øie

Innledning:

Jeg ønsker å gjøre leserne oppmerksomme på at jeg bruker det fonetiske alfabetet for å synliggjøre hvilken bokstav som fremheves. For eksempel m Mike og n November.

Dette fordi jeg, som er blind og har nedsatt hørsel, sliter med å høre forskjell på nettopp disse to bokstavene; m Mike og n November.

Eller for eksempel bokstavene p Papa og t Tango. Senest denne uken var jeg innom en fotobutikk for å ordne et fotografi. Damen bak disken spurte om jeg ville ha tastatur rundt bildet. Jeg syntes det var et rart spørsmål, og gjentar «Tastatur?». Min assistent redder situasjonen og sier p for Papa, passepartout. «Åh, ja!» selvsagt, da forstod jeg spørsmålet.

Fra Arnes doktoravhandling (Se i SynHør-bladet nr 5, 2020) fremhevet han bokstavene p t k eller b d g. Jeg hører ikke forskjell på disse når de bokstaveres hver for seg, eller i enkelte ord som for eksempel tastatur og passepartout.

Hvis enkeltbokstaven blir forsterket med det fonetiske alfabetet jeg bruker, så
oppfattes det fortere. Som f. eks. p Papa, t Tango, k Kilo, og videre med b Bravo, d Delta og g Golf. Et annet eksempel jeg vil fremheve er ordene trist eller trygt. To vidt forskjellige betydninger, og er situasjonen alvorlig og jeg oppfatter «trygt», så blir det jo feil sosial respons. Bokstaven y Yankee er noe annet enn i India.

Alfabetet finner dere etter dette innlegget.

Refleksjoner:

Arne K. Rødvik gjennomførte en kartlegging av hva personer med cochlea implantat oppfatter av bokstaver, kontra hørende som også hører de samme ordene Arne brukte under testingene. Ordene var nonsensord som ikke finnes i norsk ordbok, og dermed har vi ingen logikk for å gjette oss frem til hvilke ord som egentlig som ble sagt.

Resultatet var at hørende hadde bedre oppfattelse av bokstavene i nonsens-ordene, enn personer med CI. Han fant også ut at barn som hadde fått innoperert CI tidlig, oppfattet nonsensordene bedre enn de som hadde fått CI i voksen alder.

Jeg vil fremheve dette fra mitt ståsted med bruk av lese- og sekretærhjelper for synshemmede, pluss bruk av talesyntese.

Selv er jeg relativt nyblind (2013) og har CI på begge ørene. Det ene fikk jeg i 2010 og det andre i 2016. Og min alder? Smiler, jeg er i hvert fall godt over femti år.

Poenget mitt er at for å få bruke lese- og sekretærhjelper, så kreves det at hjelpemidler som er utlevert av NAV ikke fungerer optimalt. Først da kan en få
tilgang på en lese- og sekretærhjelper. Per år privat er det 120 timer. Det er svært lite. Hvis en er organisert, i utdanning eller i arbeid, får en mer. Men hvor mange er med i noe organisert, i utdanning eller i arbeid i all evighet?

Jeg vil også inkludere denne refleksjonen med tilgang på bruk av tolk-ledsager for døvblinde til å lese det som vises på skjermen – om det nå er pc eller mobil. I utgangspunktet kan jeg ikke bestille tolk til å lese det som vises på en dataskjerm
eller mobil. Tolken skal i utgangspunktet tolke det som sies. Og da kommer jeg til poenget. De talesynteser som er nå, er ikke fullt ut optimale til å forstå hva som egentlig sies.

Vanligvis hører synshemmede ganske bra, men vi som har kombinert syns- og
hørselshemming som bruker den lovteksten som er for synshemmede, vi hører ikke like bra som synshemmede.

Dermed mener jeg at Arnes doktor-avhandling må fremheves fordi vi med kombinert sansetap oftere sliter med å oppfatte tale. Om det nå er teknisk talesyntese eller et levende menneske.

Dermed er min konklusjon at gruppen med kombinert syns- og hørselshemming må få bedre tilgang på lese- og sekretærhjelper enn de får nå. Kravet fra NAV om bruk av tekniske hjelpemidler først holder ikke for oss, da det egentlig ikke finnes
noen tekniske hjelpemidler som fungerer optimalt for nedsatt hørsel når synet er
redusert. Og særlig for de som er døve med nedsatt syn så duger ikke hørselshjelpemidler. Å bruke leselist (punktskrift i «dataform») i voksen alder når en ikke har lært det som ung krever ganske mye fingertrening for å oppfatte og få flyt i å
lese punktskrift.

Derfor mener jeg at NAV bør være fleksibel med støtteordninger for bruk av lese- og sekretærhjelper for døvblinde. Og – eller mer fleksibel bruk av tolk-ledsager for døvblinde til å lese det som er på internett, sosiale medier og alt annet som nå er på nettet.

I denne pandemi-tiden er det blitt ekstremt mye nettmøter og økt krav om bildetolkning. For en vits! Jeg oppfatter ikke fullt ut det som sies på nettmøter og må ha taktil tolkning, fordi utleverte hjelpemidler fra NAV ikke fungerer optimalt.

Det samme gjelder lese- og sekretærhjelper, da det offentlige ønsker helst å sende post og informasjon i digipost. Hvordan skal vi få lest dette uten for mye bruk av tid og energi? Må bare få lest opp bank-ID på brikke først, og til det må jeg ha en seende uansett.

Fonetisk alfabet:

Alfa Bravo Charlie Delta Ekko Foxtrot Golf Hotel India Juliett Kilo Lima Mike November Oskar Papa Quebec Romeo Sierra Tango Uniform Viktor Whiskey X-ray Yankee Zulu Ærlig Østen Åse
(eller: Ægir, Ørnulf og Ågot).

Sjakk: Anna Bella Cesar David Eva Felix Gustav og Hektor.

Illustrasjoner på siden viser 3 skisser plassert innimellom teksten; et øye, et øre og en munn.

# Noe å tenke på til neste gang...

*De beste og vakreste ting i verden kan hverken sees eller røres, de må føles med hjertet.* - Helen Keller

Sitatet fra denne heltinnen innen muligheter og rettigheter for personer med syns– og hørselshemminger kjenner dere kanskje igjen fra blant annet det samme sitatet på LSHDB’s nettside.

Den 27. Juni - 3. Juli 2021 er det Døvblindes Fokus-uke, hvor flere av våre naboorganisasjoner skal organisere ulike arrangementer med relevante tema for å sette fokus på døvblinde.

Deafblind Storbritannia skal for eksempel sette fokus på myter rundt døvblindhet og
informasjon rundt hvor ulikt døvblindhet kan utarte seg hos ulike personer.

Døvblindes informasjonsforening i Australia har en kunst-aksjon hvor de 21.juni dekker gater og trær med fargerik strikking og hekling, som er både oppsiktsvekkende og taktilt, hvor målet er å forene og sette fokus på døvblinde.

Er det noen i LSHDB som setter i gang noen lignende i Norge mon tro?

Bilde som viser en rad med trær dekorert med fargerike lapper av strikking og hekling tredd rundt trærne

# Visste du at…

FN’s bærekraftmål er verdens felles arbeidsplan for å utrydde fattigdom,
bekjempe ulikhet og stoppe klimaendringene innen 2030 og er delt inn i 17 hovedmål med 169 delmål.

Visste du at av de 169 delmålene i FN’s bærekraftmål for 2020-2030 så er 7 av delmålene spesielt direkte rettet for personer med funksjonshemming med
fokus på mer og bedre inkludering!?

# Påmeldingsskjema til Sommertreff, Landsmøte og Likepersonskurs 2021

LSHDBs sommertreff i Stavanger
Clarion Hotel Energy

28.juni – 4.juli 2021

Navn:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adresse:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tlf./teksttlf/ sms:\_\_\_\_\_\_\_\_\_\_\_\_\_\_\_\_\_E-post:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ja, jeg/vi ønsker å melde meg/oss på sommertreff i Stavanger

 Jeg har med ledsager som heter \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Jeg ønsker å dele rom \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

  Jeg ønsker singel rom \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Jeg har med 1 – 2 tolk/ledsager(e). Vi får navnene fra Buskerud tolketjeneste.

 Bruker fellestolk

Si fra om allergier eller trenger spesiell diett:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Andre merknader: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NB! Påmeldingsfrist 1. mai 2021!

### FRIST FOR INNSENDING AV STOFF TIL NESTE NUMMER: 11. JUNI (OG GJERNE LITT FØR)

# Til neste gang

30. APRIL
Førerhundens dag

17. MAI
Norges grunnlovsdag

21. MAI

Verdensdag for kulturelt mangfold

5. JUNI

Miljøvettdagen

18. JUNI

Neste nummer av SynHør bladet havner i postkassa

Husk også på:

28. JUNI—04. JULI
Landsmøte og Sommertreff for LSHDB

En illustrasjon viser en gruppe med tre personer med en stokk og en førerhund. En annen illustrasjon viser fire hender som holder hverandre i en firkant.

## Annonser

# RETURADRESSE

LSHDB (Landsforbundet for kombinert Syns– og Hørselshemmede / Døvblinde),

Skippergata 33, 0154 Oslo

LSHDB Sentralstyre
2018 - 2021

FORBUNDSLEDER Åshild Johansen

NESTLEDER Kari Kristine Engan

STYREMEDLEMMER Bibbi Hagerupsen

 Beathe Dahlen

 Erik Nilsen

VARAMEDLEMMER Odd Paulsen
 Sissel H. Markhus

### - SYNHØR BLADET - LSHDB sin hjemmeside: www.lshdb.no